DECRETO 137/2012, do 14 de xuño, polo que se declara a urxente ocupación, para efectos de expropiación forzosa, dos bens e dereitos necesarios para a realización das obras de travesía e seguranza viaria na estrada provincial 4803, de Miño a Pontedeume, do p.q. 3,800 ao 7,100 e do 10,250 ao 10,750, no concello de Pontedeume.
Consellería de Presidencia, Administracións Públicas e Xustiza — III. Outras disposicións — 28/06/2012

A Deputación Provincial da Coruña en sesión celebrada o día vinte e oito de setembro de dous mil seis, aprobou o proxecto de obras de travesía e seguranza viaria na estrada provincial 4803 de Miño a Pontedeume do p.q. 3,800 ao 7,100 e do 10,250 ao 10,750 (concello de Pontedeume) e, na mesma sesión, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Os bens en que se concreta a declaración de urxente ocupación están determinados no expediente que se someteu a información pública.
Que o dito expediente tivo entrada na Consellería de Presidencia, Administracións Públicas e Xustiza e contén a xustificación acreditativa da motivación para a declaración de urxente ocupación.
O expediente tratouse na comisión de secretarios xerais previa a súa elevación ao Consello da Xunta de Galicia.
O expediente contén a documentación a que se refire o artigo primeiro da Orde do 7 de decembro de 1983, sobre declaracións de urxente ocupación, así como a exixida no artigo 3 da Lei 11/1996, do 27 de decembro, de medidas de disciplina orzamentaria.
En consecuencia, considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que, segundo sinala a Deputación e o informe do técnico provincial, a estrada 4803, nos tramos obxecto das obras, ten unha calzada estreita, carece de beiravías e de sendas ou beirarrúas por onde poidan transitar nas debidas condicións de seguranza os peóns.
O proxecto corresponde a un traxecto dunha intensa circulación viaria, con numerosas vivendas, nunha zona costeira onde son frecuentes os desprazamentos a pé, especialmente en época estival.
As obras céntranse na mellora dos tramos da estrada comprendido entre os p.q. 3,800 ao 7,100 e 10,250 ao 10,750, e consistirán na ampliación da calzada, ata un largo de sete metros, na creación de beirarrúas que posibiliten a circulación segura dos peóns e na sinalización vertical e horizontal. A actuación suporá minorar o risco de accidentes e, en consecuencia, xustifica a utilidade pública e a urxencia da ocupación dos bens e dereitos afectados.
A competencia para a declaración da urxente ocupación corresponde ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Presidencia, Administracións Públicas e Xustiza, e logo de deliberación do Consello da Xunta de Galicia na súa reunión do día catorce de xuño de dous mil doce,
Artigo único. De conformidade co disposto no artigo 52 da Lei de expropiación forzosa, declárase a urxente ocupación, para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras de travesía e seguranza viaria na estrada provincial 4803 de Miño a Pontedeume do p.q. 3,800 ao 7,100 e do 10,250 ao 10,750 (concello de Pontedeume), debendo, se for o caso, unha vez ocupados os terreos necesarios, obter as autorizacións que foren necesarias dos organismos competentes, con carácter previo ao inicio das obras.
Santiago de Compostela, catorce de xuño de dous mil doce